Folketing
2001-10-26

Det er stødende, synes jeg, at høre begrebet marginaliserede grupper. For færdes man lidt rundt omkring i det her samfund, møder man mennesker, som har en sindslidelse, man møder mennesker, som er i stoffernes vold, som har et ukontrolleret misbrugsproblem. Men det at blive ved med at tale om marginaliserede grupper oplever jeg som en stigmatisering, som er uværdig. Jeg tror ikke, der er nogen, der selv vil betegne sig som tilhørende en marginaliseret gruppe. Der skal ikke herske nogen tvivl om, at vi fra Venstres side er meget optaget af, at vores indsats og vores behandlingstilbud for de sindslidende og for misbrugerne fungerer, og at der er de behandlingstilbud, der skal til, for at hjælpe mennesker, så de kan få en tilværelse, som de selv ønsker det. Vi er også enige med forslagsstillerne i, at det går ikke helt sådan, som det burde. Der er problemer - det talte vi om tidligere på dagen i formiddags - og der er store problemer. Vi kan heller ikke forstå, at der skal blive ved med at være problemer.